Teisipäeva õhtu oli jube. Mõtlesin, mida mister Crepsley võib arvata, kui ta ärkab ning avastab, et ta ämblik on läinud ja selle asemel vaid sedel. Kas ta läheb minema, nagu ma käskisin, või tuleb ta oma lemmikut otsima? Kui need kaks suudavad tõesti telepaatia abil suhelda, siis leiaks  ta ämbliku siit üles!  Istusin mitmeid tunde voodil ja hoidsin risti oma rinna vastas. Ma ei teadnud, kas ristist on abi või mitte. Teadsin, et filmides nad aitavad, aga mäletasin, ka kunagist jutuajamist Steve'iga, kus ta teatas, et paljalt ristist pole midagi kasu. Ta väitis, et rist töötab vaid siis, kui teda kasutav inimene on hea.